Bjørndalen landet i Tjumen bare timer før dødsstyrten
Skiskytteren kom til Sibir tidlig mandag morgen og fløy med Utair - selskapet som kort tid etter ble rammet av fryktelige flystyrten hvor 31 personer omkom. - Det er ikke hyggelige nyheter å få, særlig når du flyr med det samme selskapet og lander to timer før flyet gikk ned. Men det er selvsagt fryktelig for de som er rammet og de pårørende, sier Ole Einar Bjørndalen til VG Nett. Skiskytteren er i Tjumen sammen med blant andre Synnøve Solemdal for å delta i et showrenn. Mens Bjørndalen fløy fra Moskva og landet klokken 03.00, tok Solemdal og skismører Svein Ivar Moen et tidligere fly. ATR-72-maskinen fra Utair med 39 passasjerer og et mannskap på fire styrtet rundt 30 kilometer fra flyplassen i Tjumen. Rett etter take off forsvant flyet fra radaren. 31 personer ble drept og 12 personer skal være kritisk skadd etter at pilotene forsøkte en nødlanding. Vitner har ifølge Russia Today fortalt at det kom røyk ut av motorene før Utair-flyet styrtet i bakken. Flyet brakk i tre biter etter krasjlandingen. Mandag formiddag var brannen etter ulykken slukket, og transportdepartementet startet umiddelbart en gransking av tragedien. Ferdskriver og taleregistrator er allerede funnet, ifølge russiske medier. - Etterforskerne arbeider nå med de overlevende som helsemessig er i stand til å forklare seg, skriver den russiske nettavisen Gazeta.ru. Etterforskerne mener feil fra flygerne eller flygelederne eller en teknisk svikt i flyet kan ha forårsaket ulykken. De utelukker et terrorangrep.
Da de 39 passasjerne møtte på flyplassen og sjekket inn før den skjebnesvangre turen med ulykkesflyet til Utair fra Tjumen, landet Ole Einar Bjørndalen (38) på den samme flyplassen.